มันนี่ทูเดย์
เอไอไอบีประเดิมให้กู้
29 มิ.ย. 2559

เอไอไอบีประเดิมให้กู้
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง เปิดเผยว่า ที่ประชุมสภาผู้ว่าการประจำปีของธนาคารเพื่อการลงทุนในโครงสร้างพื้นฐานเอเชีย (เอไอไอบี) รับทราบรายงานโครงการเงินกู้ที่ผ่านความเห็นชอบ 4 โครงการ คือ รวมมูลค่า 509 ล้านเหรียญสหรัฐ ซึ่งเงินกู้ทั้ง 4 ก้อนนี้จะใช้ในโครงการโครงสร้างพื้นฐานในปากีสถาน ทาจิกิสถาน อินโดนีเซีย และบังกลาเทศ ถือเป็นจุดเริ่มต้นของความร่วมมือระหว่างองค์กรระหว่างประเทศต่างๆ ในการเติมเต็มความต้องการด้านการลงทุนในโครงสร้างพื้นฐานของประเทศสมาชิกต่อไปในอนาคต
ช่วยเอสเอ็มอีส่งออก
ธนาคารเพื่อการส่งออกและนำเข้าแห่งประเทศไทย (เอ็มซิมแบงก์) ร่วมกับหอการค้าจังหวัดเชียงราย จัดสัมมนาให้ผู้ประกอบการเอสเอ็มอีและผู้สนใจเริ่มต้นธุรกิจส่งออก เรื่อง “ส่งออกอย่างมั่นใจไปกับ EXIM” วันที่ 14 ก.ค. เวลา 08.30-15.30 น. ณ ห้องวิสต้าบอลรูม โรงแรมแกรนด์วิสต้าเชียงราย จ.เชียงราย โดยไม่มีค่าใช้จ่าย รับจำนวนจำกัด เนื้อหาเกี่ยวกับการเตรียมตัวก่อนส่งออก ขั้นตอนการส่งออก แนวทางการขอสินเชื่อ เป็นต้น ดูรายละเอียดการสมัคร ได้ที่ www.exim.go.th หรือ โทร. 053-220-596-7 (สาขาเชียงใหม่) หรือ 02-617 2111 ต่อ 2005, 2008 (สำนักงานใหญ่)